20 medarbejdere i produktionen på lysfabrikken Martin i Frederikshavn blev tirsdag fyret.

De fleste af de 20 medarbejdere er ufaglærte, skriver Kanal Frederikshavn. - Det er altid rigtigt træls, når der skal afskediges medarbejdere og særligt her op til jul, men vi kunne fornemme, det var på vej. Hele året har vi ikke fået nye produkter fra udviklingsafdelingen i Aarhus, og når vi ikke får det, skal der afskediges folk. Jeg siger ikke, at de ikke lavet noget i Aarhus. Jeg konstaterer bare, at vi ingen nye produkter får, siger Erik Lund til Kanal Frederikshavn. Efter tirsdagens fyringer kommer fabrikken i Frederikshavn ned på 178 medarbejdere. På samme tidspunkt sidste år var der 235 medarbejdere i Frederikshavn, heraf 184 i produktionen. Erik Lund glæder sig over, at der trods alt er et nyt produkt på vej fra udviklingsafdelingen i Aarhus, men det vides endnu ikke, hvornår det er klar til at blive sat i produktion i Frederikshavn. - Det sker åbenbart ikke lige med det samme, for så havde vi ikke haft denne fyringsrunde, vurderer Erik Lund overfor Kanal Frederikshavn.